Agatha Christie
Store norske leksikon,Språk og litteratur,Litteraturtyper,Krim,Krim i Storbritannia
Agatha Christie var en britisk forfatter. Hun skrev over 80 kriminalromaner, og er fortsatt en av de mest populære i sin sjanger.
Under første verdenskrig arbeidet hun som sykepleier i England; siden reiste hun mye og fulgte sin mann, arkeologen Max E. L. Mallowan, på utgravningsekspedisjoner til blant annet Syria og Irak.Som kriminalforfatter videreførte Christie oppskriften til Conan Doyles: en skarpsindig detektiv, et vell av indisier, et skjønnsomt utvalg av mistenkte, og en overraskende løsning.Christies første helt var mesterdetektiven Hercule Poirot, belgieren med de karakteristiske mustasjene, det eggformede hodet og sitt krav om «orden og metode». Senere lanserte hun lille, gamle miss Marple, som ved å trekke paralleller med personer og begivenheter i landsbyen løser de mest spissfindige mordgåter ut fra tesen om at den menneskelige natur er den samme overalt. Christies romaner er nesten alltid underholdende og har vært til glede for en svært stor leserkrets.Blant populære filmatiseringer kan nevnes René Clairs And Then There Were None (1945), Sidney Lumets Murder on the Orient Express (1974) og John Guillermins Death on the Nile (1978). Det er også laget en rekke fjernsynsfilmer og -serier basert på bøkene hennes.Agatha Christie skrev også en rekke teaterstykker. Mest kjent er utvilsomt The Mousetrap (Musefellen), som er blitt spilt kontinuerlig i London siden premieren i 1952.I 1971 ble hun utnevnt til storkommandør (Dame Commander) av den britiske Imperieordenen, som ga henne rett til å bruke tiltaleformen Dame foran fornavnet og forkortelsen DBE etter slektsnavnet.Hennes selvbiografi ble utgitt i 1977. Les mer i Store norske leksikon Storbritannias litteratur kriminallitteratur Litteratur Barnard, Robert: A talent to deceive: an appreciation of A.C., rev. ed., 1990  Hagerup, Hilde: Agatha Christie : en biografi for ungdom, 2001  Hart, Anne: Agatha Christie's Poirot: the life and times of Hercule Poirot, 1990  Morgan, Janet: Agatha Christie : en biografi, 1985  Osborne, Charles: The life and crimes of Agatha Christie, 1982  Shaw, Marion & Sabine Vanacker: Reflecting on Miss Marple, 1991